PROVEDBENA ODLUKA KOMISIJE (EU) 2022/900

оd 8. lipnja 2022.

o izmjeni Provedbene odluke (EU) 2015/2039 u pogledu razvoja regulatornog okvira Južnoafričke Republike za središnje druge ugovorne strane

(Tekst značajan za EGP)

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) br. 648/2012 Europskog parlamenta i Vijeća od 4. srpnja 2012. o OTC izvedenicama, središnjoj drugoj ugovornoj strani i trgovinskom repozitoriju (1), a posebno njezin članak 25. stavak 6.,

budući da:

(1) Provedbenom odlukom Komisije (EU) 2015/2039 (2) donesenom 13. studenoga 2015. odlučeno je da se za potrebe članka 25. Uredbe (EU) br. 648/2012 pravni i nadzorni sustav Južnoafričke Republike, koji se sastoji od Zakona o financijskim tržištima (Zakon br. 19 iz 2012.) („FMA”) i koji se primjenjuje na licencirane klirinške kuće koje ondje imaju odobrenje, smatra istovrijednim zahtjevima utvrđenima Uredbom (EU) br. 648/2012.

(2) Međutim, od 13. studenoga 2015. regulatorni okvir Južnoafričke Republike za središnje druge ugovorne strane promijenio se stupanjem na snagu Zakona o propisima u financijskom sektoru (Zakon br. 9 iz 2017.) (3) („FSRA”), kojim je izmijenjen Zakon o financijskim tržištima, i proglašenjem Pravilnika Zakona o financijskim tržištima iz 2018. (4). Stoga je potrebno procijeniti istovrijednost izmijenjenog regulatornog okvira Južnoafričke Republike.

(3) Procjena istovrijednosti izmijenjenog regulatornog okvira Južnoafričke Republike ne bi se trebala temeljiti samo na apstraktnoj komparativnoj analizi pravno obvezujućih zahtjeva koji se primjenjuju na središnje druge ugovorne strane koje su licencirane u Južnoafričkoj Republici nego i na procjeni učinaka tih zahtjeva. Procjenom bi trebalo provjeriti primjerenost tih zahtjeva za smanjenje rizika kojima mogu biti izloženi članovi sustava poravnanja i mjesta trgovanja s poslovnim nastanom u Uniji, uzimajući u obzir veličinu financijskih tržišta na kojima posluju središnje druge ugovorne strane licencirane u Južnoafričkoj Republici. Za središnje druge ugovorne strane koje posluju na većim financijskim tržištima kojima je svojstvena veća razina rizika potrebni su stroži zahtjevi za smanjenje rizika nego za središnje druge ugovorne strane koje posluju na manjim financijskim tržištima.

(4) U članku 25. stavku 6. točkama (a), (b) i (c) Uredbe (EU) br. 648/2012 navedena su tri uvjeta koji moraju biti ispunjeni kako bi se utvrdilo da su pravni i nadzorni sustav treće zemlje u pogledu središnjih drugih ugovornih strana koje imaju odobrenje u toj trećoj zemlji istovrijedni onima utvrđenima u toj uredbi.

(5) U skladu s člankom 25. stavkom 6. točkom (a) Uredbe (EU) br. 648/2012, središnje druge ugovorne strane koje imaju odobrenje u trećoj zemlji moraju ispunjavati pravno obvezujuće zahtjeve koji su istovrijedni zahtjevima utvrđenima u glavi IV. te uredbe.

(6) U Provedbenoj odluci (EU) 2015/2039 utvrđeno je da se pravno obvezujući zahtjevi za središnje druge ugovorne strane koje imaju odobrenje u Južnoafričkoj Republici smatraju istovrijednima zahtjevima utvrđenima u glavi IV. Uredbe (EU) br. 648/2012. Izmijenjenim regulatornim okvirom Južnoafričke Republike za središnje druge ugovorne strane koje imaju odobrenje u Južnoafričkoj Republici zadržava se procjena usklađenosti licenciranih klirinških kuća i licenciranih središnjih drugih ugovornih strana s načelima za infrastrukture financijskih tržišta („PFMI”) koje su u travnju 2012. objavili Odbor za plaćanja i tržišne infrastrukture i Međunarodna organizacija nadzornih tijela za vrijednosne papire („IOSCO”) (5).

(7) Pravno obvezujući zahtjevi za središnje ugovorne strane i klirinške kuće koje imaju odobrenje u Južnoafričkoj Republici sastoji se od Zakona o financijskim tržištima, kako je izmijenjen Zakonom o propisima u financijskom sektoru, i Pravilnika Zakona o financijskim tržištima iz 2018. Taj pravni okvir dopunjen je Standardima ponašanja koje je izdalo Tijelo za nadzor financijskog sektora („FSCA”). Izmijenjenim Zakonom o financijskim tržištima i Pravilnikom Zakona o financijskim tržištima iz 2018. utvrđene su dodatne obveze i zahtjevi koje moraju ispunjavati klirinške kuće i središnje druge ugovorne strane koje imaju odobrenje u Južnoafričkoj Republici. Osim toga, na temelju izmijenjenog Zakona o financijskim tržištima Tijelo za bonitetni nadzor („PA”) i Tijelo za nadzor financijskog sektora preuzimaju ulogu „Tajništva za usluge” i zajedno izdaju odobrenje za poslovanje u Južnoafričkoj Republici u svojstvu licencirane neovisne klirinške kuća ili licencirane središnje druge ugovorne strane ako podnositelj zahtjeva ispunjava te zahtjeve i pridonosi ostvarenju ciljeva utvrđenih u Zakonu o financijskim tržištima, među ostalim i smanjenju sistemskog rizika.

(8) Ukupna vrijednost transakcija izvedenicama poravnanih u Južnoafričkoj Republici i dalje čini manje od 1 % ukupne vrijednosti transakcija izvedenicama poravnanih u Uniji. Stoga se članovi sustava poravnanja i mjesta trgovanja s poslovnim nastanom u Uniji sudjelovanjem u južnoafričkim licenciranim klirinškim kućama ili središnjim drugim ugovornim stranama izlažu znatno manjim rizicima nego u slučaju sudjelovanja u središnjim drugim ugovornim stranama koje imaju odobrenje u Uniji.

(9) Komisija stoga zaključuje da se pravnim i nadzornim sustavom Južnoafričke Republike osigurava da središnje druge ugovorne strane kojima su Tijelo za bonitetni nadzor i Tijelo za nadzor financijskog sektora zajednički izdali odobrenje usklađeni s pravno obvezujućim zahtjevima koji su istovrijedni zahtjevima iz glave IV. Uredbe (EU) br. 648/2012.

(10) Člankom 25. stavkom 6. točkom (b) Uredbe (EU) br. 648/2012 propisano je i da se pravnim i nadzornim sustavom za središnje druge ugovorne strane koje imaju odobrenje u trećoj zemlji mora osigurati da one na kontinuiranoj osnovi podliježu djelotvornom nadzoru i izvršenju. Prilagođenim pravnim okvirom za središnje ugovorne strane i klirinške kuće u Južnoafričkoj Republici Tijelu za bonitetni nadzor i Tijelu za nadzor financijskog sektora dodjeljuju se opsežne ovlasti za nadzor, praćenje i istraživanje klirinških kuća i središnjih drugih ugovornih strana koje imaju odobrenje za poslovanje u Južnoafričkoj Republici. Tijelo za bonitetni nadzor i Tijelo za nadzor financijskog sektora svake godine procjenjuju jesu li licencirane klirinške kuće i licencirane središnje druge ugovorne strane usklađene sa Zakonom o financijskim tržištima i svojim unutarnjim pravilima i postupcima. Tijelo za bonitetni nadzor i Tijelo za nadzor financijskog sektora imaju ovlasti opozvati ili suspendirati odobrenje licencirane neovisne klirinške kuće ili licencirane središnje druge ugovorne strane ako one ne poštuju Zakon o financijskim tržištima ili Pravilnik Zakona o financijskim tržištima iz 2018. ili podzakonske propise, kao što su zahtjevi utvrđeni u Standardima ponašanja. Osim toga, Tijelo za bonitetni nadzor i Tijelo za nadzor financijskog sektora ovlašteni su od licenciranih klirinških kuća i licenciranih središnjih drugih ugovornih strana zatražiti informacije ili dokumente i provoditi inspekcije na licu mjesta. Nadzorna tijela provode i godišnji program nadzora za središnje druge ugovorne strane, koji uključuje preispitivanje, analizu i procjenu rizika. Tijelo za bonitetni nadzor prati i procjenjuje adekvatnost kapitala i prakse upravljanja kapitalom središnjih drugih ugovornih strana.

(11) Komisija zaključuje da se pravnim i nadzornim sustavom za središnje druge ugovorne strane kojima su Tijelo za bonitetni nadzor i Tijelo za nadzor financijskog sektora izdali odobrenje osigurava djelotvoran nadzor i izvršenje na kontinuiranoj osnovi.

(12) U skladu s člankom 25. stavkom 6. točkom (c) Uredbe (EU) br. 648/2012 pravni okvir treće zemlje mora osigurati djelotvoran istovrijedan sustav za priznavanje središnjih drugih ugovornih strana koje imaju odobrenje u skladu s pravnim sustavima trećih zemalja („središnje druge ugovorne strane treće zemlje”).

(13) Izmijenjenim Zakonom o financijskim tržištima utvrđuju se uvjeti za priznavanje istovrijednosti stranih jurisdikcija. Tijelo za nadzor financijskog sektora može zajedno s Južnoafričkom središnjom bankom i Tijelom za bonitetni nadzor utvrditi da je regulatorni okvir određene strane zemlje istovrijedan južnoafričkom regulatornom okviru za financijski sektor.

(14) Komisija zaključuje da pravni okvir Južnoafričke Republike osigurava djelotvoran istovrijedan sustav priznavanja središnjih drugih ugovornih strana treće zemlje.

(15) Komisija stoga smatra da pravni i nadzorni sustav Južnoafričke Republike koji se primjenjuje na središnje druge ugovorne strane ispunjava uvjete iz članka 25. stavka 6. Uredbe (EU) br. 648/2012. Stoga bi taj pravni i nadzorni sustav trebalo smatrati istovrijednim zahtjevima utvrđenima u toj uredbi.

(16) Provedbenu odluku (EU) 2015/2039 trebalo bi stoga na odgovarajući način izmijeniti.

(17) Kako bi se osiguralo da Europsko nadzorno tijelo za vrijednosne papire i tržišta kapitala bez odgode provede kategorizaciju i priznavanje središnjih drugih ugovornih strana s poslovnim nastanom u Južnoafričkoj Republici, ova bi Odluka trebala hitno stupiti na snagu.

(18) Mjere predviđene u ovoj Odluci u skladu su s mišljenjem Europskog odbora za vrijednosne papire,

DONIJELA JE OVU ODLUKU:

Članak 1. Članak 1. Provedbene odluke (EU) 2015/2039 zamjenjuje se sljedećim: „Članak 1. Za potrebe članka 25. stavka 6. Uredbe (EU) br. 648/2012 pravni i nadzorni sustav Južnoafričke Republike, koji se sastoji od Zakona o financijskim tržištima, Zakon br. 19 iz 2012., i Pravilnika Zakona o financijskim tržištima i koji se primjenjuje na licencirane klirinške kuće koje ondje imaju odobrenje, smatra se istovrijednim zahtjevima utvrđenima Uredbom (EU) br. 648/2012.”.

Članak 2. Ova Odluka stupa na snagu sljedećeg dana od dana objave u Službenom listu Europske unije.

Sastavljeno u Bruxellesu 8. lipnja 2022. Za Komisiju Predsjednica Ursula VON DER LEYEN

(1) SL L 201, 27.7.2012., str. 1.

(2) Provedbena odluka Komisije (EU) 2015/2039 оd 13. studenoga 2015. o istovrijednosti regulatornog okvira Južnoafričke Republike i zahtjeva iz Uredbe (EU) br. 648/2012 Europskog parlamenta i Vijeća o OTC izvedenicama, središnjoj drugoj ugovornoj strani i trgovinskom repozitoriju u pogledu središnjih drugih ugovornih strana (SL L 298, 14.11.2015., str. 29.).

(3) Južnoafrička Republika, Zakon br. 9 iz 2017.: Financial Sector Regulation Act, 2017.

(4) Državna riznica Južnoafričke Republike, NO.R. 98 Financial Markets Act, 2012: Regulations

(5) Odbor za platni sustav i sustav namire/Tehnički odbor Međunarodne organizacije nadzornih tijela za vrijednosne papire, Principles for financial market infrastructures, travanj 2012., CPMI Papers br. 101, Principles for Financial Market Infrastructures (bis.org).